b'\n_START_ARTICLE_\nFormatge fresc\n_START_PARAGRAPH_\nEl formatge fresc \xc3\xa9s el formatge que s\'obt\xc3\xa9 amb la coagulaci\xc3\xb3 de la llet amb quall animal o vegetal. No s\'hi addicionen ferments ni es premsa. Per aix\xc3\xb2 \xc3\xa9s un formatge humit i llet\xc3\xb3s de curta durada, uns vuit dies, si no porta conservants. La llet emprada pot ser de vaca, ovella, cabra, o b\xc3\xa9 de barreges d\'aquestes._NEWLINE_La quallada es forma durant com a m\xc3\xadnim mitja hora i mai un temps gaire llarg, ja que es vol obtenir una quallada compacta per\xc3\xb2 no dura i que guardi una part del xerigot. Es talla la quallada i es deixa esc\xc3\xb3rrer, per emmotllar-la i dins el motllo o en l\'env\xc3\xa0s final, portar-la a refrigeraci\xc3\xb3 entre 2 i 4\xc2\xa0\xc2\xb0C. S\'hi pot afegir sal o no._NEWLINE_Segons la manera de filtrar el s\xc3\xa8rum, el tipus de quall emprat (a m\xc3\xa9s de l\'animal, pot ser de card o un \xc3\xa0cid -com suc de llimona o vinagre-) i les temperatures del proc\xc3\xa9s, s\'obtenen resultats lleugerament diferents. En l\'elaboraci\xc3\xb3 d\'algun mat\xc3\xb3 tamb\xc3\xa9 s\'hi afegeix clorur c\xc3\xa0lcic. _NEWLINE_Poden ser de dues variants segons la seva elaboraci\xc3\xb3: dol\xc3\xa7os o \xc3\xa0cids. Els dol\xc3\xa7os s\xc3\xb3n aquells en qu\xc3\xa8 el sucre de la llet (la lactosa) no ha fermentat i hi queda integrat. Si no se salen, s\xc3\xb3n el mat\xc3\xb3 o el recuit de drap. I si se salen, s\xc3\xb3n el burgos o el villal\xc3\xb3n. En canvi, en els frescos i \xc3\xa0cids la lactosa s\'ha transformat \xc3\xadntegrament o parcialment en \xc3\xa0cid l\xc3\xa0ctic a partir de la seva fermentaci\xc3\xb3 per bacteris l\xc3\xa0ctics. Si no se salen s\xc3\xb3n el quark alemany o el cottage angl\xc3\xa8s, i si se salen, s\xc3\xb3n el feta grec o el fromage blanc franc\xc3\xa8s.\n_START_SECTION_\nCaracter\xc3\xadstiques nutricionals\n_START_PARAGRAPH_\nEl formatge fresc t\xc3\xa9, de forma concentrada, la major part de nutrients de la llet. Els seus components principals s\xc3\xb3n les prote\xc3\xafnes i els greixos, encara que aquests \xc3\xbaltims s\'hi troben en menor proporci\xc3\xb3 que als formatges madurats. \xc3\x89s una bona font de f\xc3\xb2sfor, que forma part de l\'ADN, i zinc, que interv\xc3\xa9 en el funcionament del gust i de l\'olfacte, aix\xc3\xad com de calci, important per a una correcta formaci\xc3\xb3 d\'ossos i dents. Pel que fa a les vitamines, aporta una gran quantitat de vitamina A, necess\xc3\xa0ria per al bon funcionament del sistema nervi\xc3\xb3s, i altres vitamines del grup B, imprescindibles pel bon funcionament de l\'organisme._NEWLINE_No s\xc3\xb3n formatges que puguin menjar les persones que pateixen intoler\xc3\xa0ncia a la lactosa. Si no hi ha sal afegida, \xc3\xa9s una bona soluci\xc3\xb3 per als hipertensos, donat que el contingut en sodi d\'un formatge fresc \xc3\xa9s sempre molt inferior a la dels formatges madurats, i de fet aquest contingut \xc3\xa9s m\xc3\xa9s alt com m\xc3\xa9s vell sigui el formatge.\n_START_SECTION_\nGastronomia\n_START_PARAGRAPH_\nAquests formatges s\xc3\xb3n t\xc3\xadpics de l\'oest de la mediterr\xc3\xa0nia i es fan, per exemple, a Portugal, Espanya, It\xc3\xa0lia, etc. En general es mengen per esmorzar, berenar o a les postres, enriquits amb alguna melmelada, mel (el t\xc3\xadpic mel i mat\xc3\xb3, per exemple), codonyat, figat o amb fruita. Tamb\xc3\xa9 s\'empren, ensucrats i lleugerament aromatitzats, per a fer el farcit de pastes dolces i pastissos, com ara les casquetes, crespells mallorquins i els menorquins, flaons de Morella, cannolli, etc._NEWLINE_Una preparaci\xc3\xb3 molt habitual amb aquests formatges s\xc3\xb3n els pastissos i pastissos de formatge fresc, el past\xc3\xads de mat\xc3\xb3, la greixera de brossat, la coca de brossat, la quajada pasiega, etc._NEWLINE_Tamb\xc3\xa9 es poden menjar en amanida, o sovint un simple tom\xc3\xa0quet amanit, ben amanits amb oli d\'oliva i sal, de vegades tamb\xc3\xa9 amb vinagre o pebre negre.\n_START_SECTION_\nPreparacions semblants\n_START_PARAGRAPH_\nLa quallada es fa de manera similar al formatge fresc, per\xc3\xb2 sense extreure\'n el xerigot._NEWLINE_A l\'est de la Mediterr\xc3\xa0nia, el formatge blanc turc i la feta s\xc3\xb3n formatges frescos per\xc3\xb2 que han estat curats posteriorment en salmorra. S\xc3\xb3n m\xc3\xa9s compactes i duradors i el seu gust \xc3\xa9s m\xc3\xa9s fort i una mica salat._NEWLINE_Al nord d\'Europa, el formatge fresc es tendeix a batre posteriorment, per a obtenir una crema equivalent a un petit suisse natural que es menja amb cullera, com un iogurt, sol o amb sucre, o de vegades en preparacions culin\xc3\xa0ries diverses per a substituir la nata. Tendeix a considerar-se un producte "de r\xc3\xa8gim" i, en aquestes lleng\xc3\xbces, no es diu fresc sin\xc3\xb3 blanc (franc\xc3\xa8s, etc.) o quark (alemany, etc.). _NEWLINE_A l\'oest d\'Europa tamb\xc3\xa9 es bat el formatge fresc per\xc3\xb2 a m\xc3\xa9s se sol menjar lleugerament tallat o passat, que es considera m\xc3\xa9s bo perqu\xc3\xa8 t\xc3\xa9 m\xc3\xa9s gust. S\'empra en begudes, en salses i per a farcir pastes de pastisseria.'